SA sakeman sterf in MosambiekAndré Hanekom word reeds sedert Oktober verlede jaar in Mosambiek aangehou. Foto: Facebook Die vrou van ŉ Suid-Afrikaanse sakeman het maande lank gesoebat en gesmeek iemand moet haar man uit aanhouding in Mosambiek help bevry, maar net toe dit lyk of sy die stryd sou wen, is hy Woensdag in die vroeë oggendure dood. André Hanekom (61) se dogter, Andrie, het aan Maroela Media gesê die owerhede in dié buurland het nie eens self haar ma, Francis, van haar pa se dood laat weet nie. Sy moes dit by vriende hoor. Vroeg Woensdagoggend het Francis sy liggaam in die polisieselle in Pemba gaan uitken. Andrie, wat in Kameroen werk, is enkele ure later van haar pa se dood laat weet. Andrie was Woensdag so bewoë dat sy skaars kon vertel van die hel waardeur haar ma sedert 1 Augustus is toe Hanekom geskiet en na bewering deur die Mosambiekse weermag aangehou is. My pa het bloed opgebring en stuipe gekry. Francis, ŉ verpleegsuster, moes die naweek verbete baklei om haar man te sien nadat hy na bewering vergiftig is. “My pa het bloed opgebring en stuipe gekry,” het Andrie Woensdag vertel, “maar hulle het gesê hy het ŉ beroerte gehad. My ma kon sien iemand wou hom vergiftig.” Dinsdag is Francis weer ná ŉ stryd toegelaat om haar man te sien. Andrie vertel hy het beter gelyk en hoewel hy verlam was, kon hy praat en regop sit. Die gesin het moed geskep dat hy sou oorleef en eindelik vrygelaat sou word nadat die owerheid beweer het hy is betrokke by terroristebedrywighede. André en Francis Hanekom het langer as 25 jaar in Mosambiek gewoon en werk. Foto: Facebook En toe kry Francis vroeg Woensdagoggend die doodstyding. “Hulle het my pa doodgemaak omdat hulle sy grond wil hê,” beweer Andrie. Haar ouers besit ŉ stuk grond aan die kus in die noorde van Mosambiek waarop ontwikkelaars glo vir miljoene rande wil bou. Sy sê haar ouers is kort voordat haar pa in Augustus geskiet is, gewaarsku sy lewe is in gevaar, maar hulle het gemeen om die stryd om hul grond te behou in die hof te voer. Nadat hy op 1 Augustus geskiet is, het die nagmerrie begin om hom uit aanhouding te probeer kry. “Hy het skaars in die hospitaal beland nadat hy geskiet is,” vertel Andrie, “toe neem iemand ŉ foto [van hom] en begin die gerug loop dat ŉ ‘terroris’ [haar pa] in die hospitaal is. Die polisie wou nie sê wie die foto geneem het nie, maar het net gesê hy is in hegtenis geneem.” Nadat sy gesin by die hof aansoek gedoen het om die polisie te dwing om te sê op watter aanklagte Hanekom aangehou word, het die polisie op 23 Augustus by die hospitaal opgedaag, sy vingerafdrukke geneem en hom die week daarna op ŉ “absurde klag” in hegtenis geneem, vertel Andrie. Hy was twee weke lank in die slegste tronk. “Hy was twee weke lank in die slegste tronk,” sê Andrie, “maar die dag nadat die prokureur hom gaan spreek het, het hy uit die tronk verdwyn. Ná ŉ soektog is hy in die tronk in Mocimboa opgespoor, waar die saak teen hom voortgesit is.” Haar ma het die verhoor in die hof gevolg. Al was die inhegtenisneming volgens Andrie vals en was daar glo geen bewyse teen hom nie, het die polisie gesê weens die erns van die aanklag sou hulle voortgaan met die saak teen hom. My pa is uit die polisiestasie ontvoer. Op 10 Oktober is Andrie se ma na die gevangenis in Mocimboa om haar pa te gaan haal nadat borgtog aan hom toegestaan is, maar die polisie het hom na bewering weggesteek. Toe sy by die bevelvoerder wou weet wat van haar man geword het, het hulle gedreig hulle sou haar toesluit as sy aanhou vrae vra, vertel Andrie. “My pa is uit die polisiestasie ontvoer. Niemand het geweet waar hy was nie.” Sowat ŉ maand later, op 6 November, het die polisie na bewering fakkels kom steel van haar pa se boot, waarmee hy huurvaarte vir hengelaars onderneem het. “Daarmee wou hulle ŉ valse saak aanhangig maak om my pa nog langer aan te hou.” Sy gesin het toe vasgestel Hanekom word op die militêre basis in Mueda aangehou. Eindelik is hy van daar na Pemba verskuif, waar hy Woensdagoggend dood is. Hou Maroela Media dop vir meer.